Kaastäideviijad on isikud, kes panevad teo toime ühiselt ja kooskõlastatult. Eesti kõrgemate kohtute praktika lähtub kaastäideviimise sisustamisel nn teovalitsemise teooriast: kaastäideviija on iga isik, kes valitseb tegu ehk tema teopanus on kogu süüteo toimepanemise suhtes piisavalt  oluline nii objektiivselt kui ka subjektiivselt (toimepanijate endi arvates). Näiteks ei pea kaastäideviija tegelikkuses koosseisuelemente realiseerima (nt esitama maksudeklaratsioone), ent tema tegevus on kogu koosseisu realiseerimise jaoks niivõrd oluline, et ilma selleta oleks koosseisu realiseerimine mõeldamatu.